31/08/2012 | Administración LocalMunicipal
Outes
Aprobación definitiva Ordenanza fiscal vodas

O Concello de Outes, en cumprimento dos artigos 70.2 da Lei 7/1985, de 2 de abril, reguladora das Bases do Réxime Local, e 17.4 do Real Decreto lexislativo 2/2004, de 5 de marzo, polo que se aproba o texto refundido da Lei reguladora das Facendas Locais, publica a ordenanza fiscal reguladora da taxa pola prestación dos servizos municipais asociados á autorización de matrimonios civís, que o Pleno da Corporación aprobou provisoriamente na sesión de 28 de xuño do 2012 e que se expuxo ao público mediante anuncio no taboleiro de edictos da Corporación e no Boletín oficial da provincia da Coruña nº 131, do 11 de xullo do 2012. Ao non presentarse reclamacións no prazo establecido ao efecto, enténdense aprobada definitivamente. Contra o acto de aprobación defintiva, as persoas interesadas poderán interpoñer recurso contencioso-administrativo consonte o artigo 46 da Lei 29/1998, do 13 de xullo, da Xurisdicción Contencioso-Administrativa. Artigo 1º. Natureza e fundamento O Concello de Outes, ao abeiro dos artigos 106 da Lei 7/1985, do 2 de abril, reguladora de bases de réxime local, 15 a 19, 20 e 57 da Lei reguladora de facendas locais (Rdlex.2/2004, do 5 de marzo), e da Disposición final quinta da Lei 20/2011, do 21 de xullo, do rexistro civil, establece a taxa pola prestación de servizos municipais asociados á autorización de matrimonios civís, que se rexerá por esta ordenanza fiscal. Artigo 2º. Feito impoñible 1. O feito impoñible da taxa é a actividade administrativa que se desenvolva co gallo da autorización de matrimonio civil.2. Non se inclúe no feito impoñible da taxa a tramitación do expediente previo ao casamento nin o posterior libramento do libro de familia. Artigo 3º. Suxeitos pasivos Son suxeitos pasivos da taxa, co carácter de contribuìntes, as persoas físicas que soliciten a autorización do acto de matrimonio civil. Artigo 4º. Devindicación A taxa devindícase e xorde a obrigación de contribuír canda a iniciación da prestación do servizo, que se entende cando se presenta a solicitude de autorización do matrimonio nas dependencias municipais. A actividade administrativa requirida coa presentación da solicitude non se iniciará mentres non se aboe a taxa. Artigo 5º. Cota tributaria 1. A cota tributaria é de 125,00 € por matrimonio.2. Serán por conta dos contribuíntes os gastos adicionais de ornamentación e os demais custos complementarios estritamente vinculados á celebración. Artigo 6º. Exencións e bonificacións Non serán aplicables máis beneficios fiscais cós expresamente previstos en normas con rango de lei ou os derivados da aplicación de tratados internacionais. Artigo 7º. Réxime de declaración e ingreso 1. A taxa esíxese en réxime de autoliquidación, consonte o modelo de declaración-liquidación que se estableza para o efecto, e abóase nas entidades financeiras autorizadas polo Concello.2. Xunto coa presentación da solicitude na que se indique a data, hora e lugar da celebración do matrimonio, débese achegar copia da autoliquidación que xustifique o ingreso previo do importe correspondente. Artigo 8º. Devolución 1. Os suxeitos pasivos teñen dereito á devolución da taxa que tiveran aboado cando o matrimonio non se poida celebrar por causas imputables ao Concello. Para estes efectos enténdese que a causa de que non se celebre o matrimonio é imputable ao Concello cando derive exclusivamente dunha decisión municipal que non estea motivada ou provocada por actuacións, feitos, obras ou comportamentos das persoas interesadas.2. Asemade, os suxeitos pasivos teñen dereito á devolución do 50% do importe da taxa cando a cerimonia non se poida celebrar por causa a eles imputable, sempre que esta circunstancia se lle comunique ao Concello por calquera medio verificable e cunha antelación mínima de 48 horas. Artigo 9.º Infraccións e sancións No tocante ás infraccións tributarias e ás sancións que lles correspondan en cada caso rexen os artigos 183 e seguintes da Lei 58/2003, do 17 de decembro, xeral tributaria. Disposición transitoria Esta ordenanza non será aplicable ás autorizacións de matrimonios civís que se solicitasen con anterioridade á súa entrada en vigor. Disposición derradeira Esta ordenanza entrará en vigor trala súa publicación no Boletín oficial da provincia da Coruña. Outes, 18 de agosto do 2012 O Alcalde en funcións Asdo. Antonio García Blanco